Rossiyada egasining qarzi evaziga nasldor ot tortib olindi

Rossiya sud nozirlari Peterburglik fuqaro qarzini undirish uchun budyonniy zotli otini olib qo‘ydi, deb xabar berdi “Interfaks” axborot agentligi.

Qarzdorning tanishinikida yashovchi Diaf laqabli ot 138 ming rubl (4000 AQSh dollari)ga baholangan edi. U ismi ma’lum qilinmayotgan bir odamga saqlash uchun berildi. Agar qarzdor tez orada qarzini uzmasa, zotdor hayvon 3 million rubl (86 000 AQSh dollari)ga yaqin miqdordagi qarzni qoplash uchun sotib yuboriladi. Hibsga olingan ot egasining bu voqeaga munosabati haqida ma’lumot berilmagan.
Budyonniy zotli ot 1948-yilda Rostov viloyatida yetishtirilgan. Bu zotga miniladigan ot sifatida qaraladi. Hozirda ulardan sport jonivori sifatida foydalaniladi.